section_heading: Djelovanje
paragraph_text: Logorski sustav Mauthausena bio je prvenstveno korišten kao mjesto prisilnog rada. Usluge takvog rada koristile su mnoge njemačke i austrijske tvrtke, a osobito je velik napor za tamošnje zatvorenike predstavljao rad u velikom kamenolomu granita. Nacisti su prisiljavali zatvorenike u kamenolomu na nošenje komada granita po stepenicama nazvanim Stepenice smrti (njem. die Todesstiege). Mnogi zarobljenici u Mauthausenu stradali su od prekomjernog rada i izrazito loših životnih uvjeta.